
	Ποίηση Κυπρίων Γυναικών 1878-2008

της Δέσποινας Χαραλαμπίδου-Σολωμή

στο Σπίτι της Κύπρου

Την Τετάρτη 17 Φεβρουαρίου 2016 παρουσιάστηκε, στο Σπίτι της Κύπρου, η ανθολογία της Δέσποινας Χαραλαμπίδου-Σολωμή, Ποίηση Κυπρίων Γυναικών 1878-2008, που κυκλοφορεί από τις εκδόσεις Ιωλκός.

Η Μορφωτικός Σύμβουλος κ. Μαρία Παναγίδου καλωσόρισε τους παρευρισκομένους και στη συνέχεια την εκδήλωση χαιρέτισε ο Πρέσβης της Κυπριακής Δημοκρατίας κ. Κυριάκος Κενεβέζος ο οποίος εξήρε τις δράσεις του Ερευνητικού Κέντρου Ισότητας Φύλου, μέσα από τις οποίες προασπίζουν και διεκδικούν τα δικαιώματα των γυναικών καθώς επίσης και συνεχάρη τη συγγραφέα για το έργο της.
Για το βιβλίο μίλησε η Διευθύντρια της Έδρας ΟΥΝΕΣΚΟ για την Ισότητα & Ενδυνάμωση των Φύλων του Πανεπιστημίου Κύπρου κ. Μαίρη Ιωαννίδου-Κουτσελίνη. Η ομιλήτρια, στην εισήγησή της, με επιστημονικά καταρτισμένο και ευσύνοπτο τρόπο, παρουσίασε τις 8 θεματικές ενότητες του βιβλίου, στις οποίες έχουν αποτυπωθεί τα θέματα που απασχόλησαν διαχρονικά τις γυναίκες ποιήτριες μέσα από το έργο τους. Η δουλειά της Δέσποινας Σολωμή έχει δώσει απαντήσεις που εξυψώνουν, αναδεικνύουν και κυρίως καθιστούν ορατή την παρουσία της Γυναίκας στην Ποίηση. Αναδεικνύει τη δύναμη του λόγου της, την ηγετική πνευματική της στάση, την ουσιαστική μέθεξή της με τη ζωή. Δεν  υπονοεί συγκρίσεις και κατατάξεις, αλλά ούτε και τις επιτρέπει επεσήμανε η κ. Κουτσελίνη, ενώ καταλήγοντας είπε ότι πρόκειται για μια πρωτότυπη και αξιόλογη εργασία που γίνεται η βάση και ανοίγει τον δρόμο για πολλές ερευνητικές εργασίες.
Στην  αντιφώνησή της η κ. Δέσποινα Χαραλαμπίδου-Σολωμή αναφερόμενη στην παρούσα ανθολογία υπογράμμισε ότι η μακρά πορεία της γυναικείας δημιουργικότητας είναι αξιοθαύμαστη, αν αναλογιστούμε τις αντιλήψεις της κοινωνίας για τη θέση και τον προορισμό της γυναίκας, κυρίως, κατά τον 19ο και το 1ο ήμισυ του 20ού αιώνα, όταν η ενασχόληση με τη λογοτεχνία και τα γράμματα εθεωρείτο ως βλαβερή και αφύσικη για τη γυναίκα. Ολοκληρώνοντας, η ομιλήτρια προεξέτεινε την ελπίδα ότι η ανθολογία θα δώσει το έναυσμα για περεταίρω έρευνα σε όλες τις μορφές του λόγου και του βίου των κυπρίων γυναικών αλλά και στη θεωρητική προσέγγιση και την κριτική της αποτίμηση.
Ποιήματα διάβασε  η ηθοποιός Άνδρη Θεοδότου και ο συνθέτης-πιανίστας Νεοκλής Νεοφυτίδης ερμήνευσε μελοποιημένα ποιήματα γυναικών.

Η εκδήλωση πραγματοποιήθηκε με τη στήριξη των Πολιτιστικών Υπηρεσιών του Υπουργείου Παιδείας και Πολιτισμού.

